Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi tiettyjen vaarallisten aineiden ja valmisteiden markkinoille saattamisen ja käytön rajoituksia koskevan neuvoston direktiivin 76/769/ETY muuttamisesta kahdennenkymmenennenensimmäisen kerran (syöpää tai perimän muutoksia aiheuttaviksi tai lisääntymiselle vaarallisiksi luokiteltavat aineet - c/m/r)"



Virallinen lehti nro C 140 , 18/05/2000 s. 0001 - 0002



Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi tiettyjen vaarallisten aineiden ja valmisteiden markkinoille saattamisen ja käytön rajoituksia koskevan neuvoston direktiivin 76/769/ETY muuttamisesta kahdennenkymmenennenensimmäisen kerran (syöpää tai perimän muutoksia aiheuttaviksi tai lisääntymiselle vaarallisiksi luokiteltavat aineet - c/m/r)" (2000/C 140/01) Neuvosto päätti 3. helmikuuta 2000 Euroopan yhteisön perustamissopimuksen 95 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "Yhtenäismarkkinat, tuotanto ja kulutus" -jaosto antoi lausuntonsa 8. maaliskuuta 2000. Esittelijä oli Johannes Jaschick. Talous- ja sosiaalikomitea hyväksyi 29. ja 30. maaliskuuta 2000 pitämässään 371. täysistunnossa (maaliskuun 29. päivän kokouksessa) seuraavan lausunnon äänin 63 puolesta. 1. Johdanto 1.1. Kansalaisten suojelemiseksi mm. syöpää tai perimän muutoksia aiheuttavilta tai lisääntymiselle vaarallisilta (c/m/r) aineilta ja valmisteilta tiettyjen vaarallisten aineiden myynti "suurelle yleisölle" on ollut kiellettyä vuodesta 1994(1). 1.2. Näiden aineiden luokitusta, pakkaamista ja merkintöjä koskevat säännökset saatetaan säännöllisesti ajan tasalle mukauttamalla ne tekniikan kehitykseen.(2) 1.3. Komission täytyy kuuden kuukauden kuluessa uuden luokituksen julkaisemisesta(3) tehdä ehdotuksia uusien c/m/r-aineiden(4) lisäämisestä direktiivin 76/769/ETY liitteeseen I, jotta aineet eivät päädy "suuren yleisön" saataville. 1.4. Käsillä olevalla direktiiviehdotuksella on tarkoitus liittää vaarallisten aineiden ja valmisteiden luetteloon kaksi syöpää aiheuttavaa (ryhmään 2 kuuluvaa) ainetta ja yksi lisääntymiselle vaarallinen (ryhmään 2 kuuluva) aine(5). 2. Yleistä 2.1. TSK kannattaa kyseisten aineiden käyttökieltoa "suuren yleisön" keskuudessa. Se pitää komission ehdotusta kansanterveyttä ylläpitävänä ja edistävänä ja katsoo sen liittyvän myös syöväntorjunnan toimintaohjelmaan(6), tiedonantoon kansanterveyspolitiikan kehittämisestä Euroopan yhteisössä(7) sekä vuonna 2000 julkaistavaksi suunniteltuun tiedonantoon EU:n kansanterveyspoliittisesta strategiasta(8). 2.2. Direktiiviin 76/769/ETY ehdotetulla 21. muutoksella yhdenmukaistetaan kyseisten vaarallisten aineiden käyttöä koskevat säännöt, eikä muutos haittaa mitenkään sisämarkkinoiden toimintaa. 2.3. TSK ehdottaa pohdittavaksi, voitaisiinko menettelyä nopeuttaa tähänastisesta yleisön mahdollisimman pikaiseksi suojelemiseksi tällaisilta vaaroilta. Olisi toivottavaa yksinkertaistaa menettelyä lisäämällä siihen tiettyä automaattisuutta. Neuvosto ja parlamentti eivät ole toistaiseksi voineet hyväksyä tällaista yksinkertaistamista. 2.4. TSK edellyttää, että uudet luokitukset koskevat myös kaikkia ETA-maita ja niitä käsitellään myös aikaisessa vaiheessa jäsenehdokasmaiden kanssa käytävissä neuvotteluissa. Komitea kannattaa tässä yhteydessä kyseisten maiden turvallisuudesta ja kansanterveydestä vastaavien organisaatioiden ja järjestöjen kanssa tehtävän yhteistyön tiivistämistä. 3. Erityistä 3.1. TSK on tyytyväinen siihen, että komissio on 21. muutoksen valmisteluun liittyneissä kuulemisissa hyödyntänyt myös ympäristö- ja kuluttajajärjestöjen asiantuntemusta. 3.2. TSK pitää asianmukaisena, että komission pohdintojen lähtökohtana on ehkäisevä terveydensuojelu. Komissio ryhtyy toimiin kyseisten aineiden peruuttamattomia terveyshaittoja koskevan perustellun epäilyn nojalla. Tämän jälkeen se luokittelee aineet vastaaviin luokkiin ja liittää ne c/m/r-aineiden luetteloon. 3.3. TSK edellyttää, ettei jäännösvarastoja saa enää käyttää ja että kielto koskee luonnollisesti myös tuontia. 3.4. TSK kehottaa harkitsemaan, olisiko "suuren yleisön" käsite mahdollista määritellä tarkemmin ja voitaisiinko erityisesti kuluttajat ja pienet käsiteollisuusyritykset mainita tekstissä selväsanaisesti. TSK kehottaa tehostamaan tiedotusta kyseisten aineiden vaarallisuudesta myös asianomaisten organisaatioiden ja järjestöjen kautta. 3.5. Aineiden vaarallisuuden huomioon ottaen tulisi pohtia, voitaisiinko c/m/r-aineiden uuden luokituksen julkaisun ja sen jälkeisen komission ehdotuksen välistä kuuden kuukauden enimmäisaikaa lyhentää. 3.6. Kansanterveyden suojelun nimissä olisi myös tutkittava, tulisiko 2 artiklassa mainittuja määräaikoja lyhentää. Bryssel 29. maaliskuuta 2000. Talous- ja sosiaalikomitean puheenjohtaja Beatrice Rangoni Machiavelli (1) Direktiivi 76/769/ETY, EYVL L 262, 27.9.1976, s. 201, muutettu direktiivillä 94/60/EY, EYVL L 365, 31.12.1994, s. 1. (2) Direktiivin 67/548/ETY liite I, EYVL 196, 16.8.1967, s. 1, muutettu viimeksi direktiivillä 94/69/EY, EYVL L 381, 31.12.1994, s. 1. (3) Direktiivin 94/60/EY mukaan, EYVL L 365, 31.12.1994, s. 1. (4) Luokitusmenettely on määritelty direktiivissä 67/548/ETY. (5) Näitä aineita käytetään osittain kemiallisissa tuotantoprosesseissa ja niitä esiintyy esim. eräissä tulenkestävissä keramiikkalaatoissa tai autojen turvatyynyissä. (6) Euroopan parlamentin ja neuvoston päätös N:o 646/96/EY, tehty 29 päivänä maaliskuuta 1996, syöväntorjunnan toimintaohjelman hyväksymisestä kansanterveyden alalla vuosiksi 1996-2000, EYVL L 95, 16.4.1996, s. 9. (7) Komission tiedonanto neuvostolle, Euroopan parlamentille, talous- ja sosiaalikomitealle ja alueiden komitealle kansanterveyspolitiikan kehittämisestä Euroopan yhteisössä, KOM(1998) 230 lopull.; TSK:n lausunto: EYVL C 407, 28.12.1998, s. 21. (8) KOM(2000) 186 lopull., julkaistaan komission työohjelman mukaan maaliskuun lopussa 2000.